Тарап-тытуучу машина

Тарап-тытуучу машина – текстиль өндүрүшүндө була материалдарын (пахта, жүн, кендир ж. б.) тарап-тытуучу механизм. Анын жумушчу органы – тарак. Тарап-тытуучу машина иштетилүүчү буланын тегине жана өндүрүштүн түрүнө жараша арналат. Ал чатышкан буланы тароодо, узун жүндөн ичке ийрилген жиптерди, кыска жүндөн нооту жасоочу жиптерди алууда колдонулат. Буланы тарап-тытуу – текстиль өндүрүшүндөгү негизги процесс. Ал адегенде буланы тарап, ар кандай кошундулардан, начар булалардан тазалайт. Тазаланган була тасмага бекитилген ийнелүү же тиштүү негизги барабанга берилип, тытылып, эки барабандын арасынан өткөндө кыска булалар жана булганч кошундулар, жабышкан пырлар жана калдыктар иргелип чыгарылат. Тарап-тытуучу машинадан таралып, тытылып чыккан була – сырткы көрүнүшү, бир жактуулугу жана тазалыгы боюнча талапка жооп берген продукция. Тарап-тытуучу машина үзгүлтүксүз кыймылдоочу жана мезгилдүү кыймылдоочу (эн көп таралганы) болуп айырмаланат. 
Категория: Техника
Колдонулган адабияттар
 “Кыргызстан” улуттук энциклопедиясы: 6-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. 816 бет, илл. ISBN 978 9967-14-117 -9